„ Oj Cerno, alaj si na glasu, mnogi parkovi te krasu ! “

Usrid višestoljetnog parka stoji škola. Ofarbana je u sivo i izgleda ozbiljno i strogo ko što izgleda i lice našeg učitelja koji je svoje uvele ruke prekrižio na leđima i šetka razredim. U razredu ne možeš čuti ni muvu. Dva su razloga za to. Učiteljeva strogost, al pri svega razlog su prekrasne mrazne ruže narisane na pendžerima. Baš bi se muve bojale tog mrgudnog starca.

U meni otkucava sat. Moglo bi uskoro i zvonit. A onda , Bože moj, nema tog učitelja koji bi zaustavio dičju ciku i vrisku. Žurimo iz školskog dvorišta u park. Lete torbe s leđa pravo u dubok snig. U golim ručicama već je napravita prava snižna artiljerija. Lete grude ko rakete. Niko se ni ne obazire oće li možda u školski pendžer. Razuzdala se ta mladost dok snižna prašina leprša svuda oko nji`.

Tek ponekad vidiš kako neko svoje promrzle ručice primiče ustima i puše u nji´. Po tilu im ni zima jer ga griju svojim veselim koprcanjima u snigu. Mata i Iva se rvu na snigu, a Josa vija Katu. Ostali su zabaviti snižnim ratom.

Vitka i ponosna stabla ogrnita debelim snižnim bundama posebno blagonaklono gledaje prema Kati i Josi. Josa vata Katu za kiku, al onako nježno, više za šalu. Katini obrazi se zažariše još više. Iz oka plamti iskra. Ni traga ladnoći koja je oko nji`.

Stari park je još lipši nego dok su dica bila u školi. Osim snigom, okitit je veselim dičjim cilikom.

Lucia Katić, 6. a

OŠ M. A. Reljković, Cerna

Mentor ; Verica Špehar-Vratarić